Гномов пројекат документације
gnome-doc-list@gnome.org
Решите проблеме читача медијских картица

# Проблеми читача медијских картица

Многи рачунари садрже читаче за СД, ММЦ, СМ, МС, ЦФ, и остале складишне медијске картице. Оне би требале аутоматски да буду откривене и монтиране. Ево неколико корака за решавање проблема ако нису:

Уверите се да је картица исправно убачена. Многе картице изгледају као да су наопако окренуте када су убачене исправно. Такође будите сигурни да картица чврсто стоји у жлебу; неке картице, нарочито ЦФ, захтевају да буду погуране да би биле исправно убачене. (Будите пажљиви да не погурате превише јако! Ако наиђете на нешто чврсто, немојте силити.)

Отворите Датотеке из прегледа активности. Да ли се убачена картица појавила на списку Уређаја у левој бочној површи? Понекад картица се појави на овом списку али не бива монтирана; кликните на њу једном да је монтирате: (Ако бочна површ није приказана, притисните Ф9 или притисните Датотеке на горњој траци и изаберите Бочна површ.)

Ако ваша картица није приказана у бочној површи, притисните Ктрл Л, затим укуцајте computer:/// и притисните Унеси. Ако је ваш читач картица исправно подешен, читач треба бити приказан као уређај када нема картице у њему, и као сама картица када је картица монтирана.

Ако видите читач картица али не и картицу, проблем може бити у самој картици. Пробајте неку другу картицу или проверите картицу на другом читачу ако је могуће.

Ако ни картица ни уређај нису приказани приликом разгледања места Рачунар, могуће је да ваш читач картица не ради са Линуксом због проблема са управљачким програмима. Ако је ваш читач картица унутрашњи (ако се налази у рачунару уместо споља) ово је вероватније. Најбоље решење је да директно прикључите ваш уређај (фотоапарат, мобилни телефон, итд.) на УСБ прикључницу на рачунару. Спољни УСБ читачи картица су такође доступни, и много су боље подржани у Линуксу.